Kardiovaskulaarsed haigused

Kardiovaskulaarsed haigused ehk südame ja veresoonkonna haigused on rühm haigusi, mis mõjutavad südant ja veresooni (artereid, kapillaare või veene). Kardiovaskulaarhaiguste põhjused on mitmesugused, aga kõige tavalisemad on ateroskleroos ja hüpertensioon. Vananemisega kaasnevad mitmed füsioloogilised ja morfoloogilised muutused, mis suurendavad kardiovaskulaarhaiguste riski ka tervetel, ilma nähtavate sümptomiteta indiviididel. Kardiovaskulaarsed haigused on peamine surmapõhjus kogu maailmas, kuigi alates 1970. aastatest on kardiovaskulaarse suremuse määr langenud suure sissetulekuga riikides. Väikse ja keskmise sissetulekuga riikides on aga suremus südame- ja veresoonkonnahaigustesse oluliselt kasvanud. Vaatamata sellele, et kardiovaskulaarsed haigused mõjutavad tavaliselt eakaid indiviide, algab ateroskleroosi väljakujunemine juba varases eas. Seetõttu on esmane haiguse ennetamine vajalik juba varases nooruses.

Riskitegurid

Uuringute tulemusena on selgunud arvukalt südame- ja veresoonkonnahaiguste riskitegureid: vanus, sugu, kõrge vererõhk, kõrge kolesteroolitase veres, suitsetamine, alkoholi liigtarvitamine, suhkru tarvitamine, perekonna ajalugu, ülekaalulisus, vähene füüsiline aktiivsus, psühholoogilised tegurid, diabeet, õhusaaste. Mõned nimetatud riskiteguritest, näiteks vanus, sugu ja perekonna ajalugu, on muutmatud, kuid paljud kardiovaskulaarse riski tegurid on muudetavad elustiili muutuse, ravimikuuri või sotsiaalse muutusega.

Vanus

Vanus on ülekaalukalt kõige olulisem riskitegur südame- ja veresoonkonnahaiguste kujunemisel. On teada, et 87% inimestest, kes surevad südame koronaartõve tagajärjel, on 60-aastased või vanemad. Uuringutest on selgunud, et insuldirisk kahekordistub iga kümne aasta järel pärast 55. eluaastat. Teadlased on pakkunud välja palju seletusi, miks vanus suurendab kardiovaskulaarsete haiguste riski. Üks neist on seotud kolesteroolitasemega veres. Enamikul indiviididel tõuseb üldkolesterooli tase veres vanuse kasvades. Meestel lakkab üldkolesterooli taseme kasv veres umbes 45.–50. eluaasta vahel, kuid naistel kasvab järsult kuni 60.–65. eluaastani. Vananemine on seotud ka muutustega veresoonte seina mehaanilistes ja struktuursetes omadustes, mis viivad arteriaalse elastsuse vähenemisele, mille tagajärjel võib välja kujuneda südame koronaartõbi.

Sugu

Meestel on suurem risk haigestuda südame- ja veresoonkonnhaigustesse kui menopausi eelses perioodis olevatel naistel. Väidetakse, et pärast menopausi on naiste risk haigestuda kardiovaskulaarhaigustesse sarnane meeste riskiga, kuid uuemad andmed Maailma Terviseorganisatsiooni (WHO) uuringutest vaidlustavad selle. Keskealiste inimeste hulgas esineb südame koronaartõbi meestel kaks kuni viis korda sagedamini kui naistel. Soolised erinevused kardiovaskulaarhaiguste esinemissagedustel on seotud erineva hormonaalsusega meestel ja naistel. Naistel on valdavaks suguhormooniks östrogeen, millel võib olla kaitsev efekt glükoosi ainevahetuse kaudu ja seetõttu otsene mõju endoteelirakkude funktsiooni parandamisele. Östrogeeni tootmine väheneb pärast menopausi ja see võib muuta lipiidide ainevahetuse aterogeensemaks, vähendades HDL-kolesteroolitaset ja suurendades LDL-kolesteroolitaset veres.

Dieet

Uuringute tulemusena on selgunud, et Vahemere dieet vähendab riski haigestuda südame- ja veresoonkonnahaigustesse umbes 30%. Lisaks on leitud tõendeid, et Vahemere dieet võib olla efektiivsem kui väikse rasvasisaldusega dieet, põhjustades pikaajalisi muutusi kardiovaskulaarhaiguste riskitegurites (madalam kolesteroolitase ja vererõhk). Kliiniliste uuringute tulemusena on selgunud, et DASH dieet (palju pähkleid, kala, puu- ja juurvilju ning vähe maiustusi, punast liha ja rasva) vähendab vererõhku, LDL-kolesteroolitaset ja parandab metaboolset sündroomi, kuid pikaajaline kasu väljaspool kliinilise uuringu konteksti ei ole teada. Üldiselt ei peeta rasva tarbimist oluliseks riskiteguriks, kuid on näidatud, et transrasvade liigtarbimine suurendab kardiovaskulaarsete haiguste esinemist. Toitumisnõustajad soovitavad vähendada küllastunud rasvhapete tarbimist, kuid ei ole teada selle mõju kardiovaskulaarsete haiguste kujunemisele. 2012. aastal tehtud Cochrane'i uuring tõestas, et küllastunud rasvhapete asendamine küllastumata rasvhapetega on tervisele kasulik. 2013. aasta metaanalüüsi tulemuste kohaselt küllastunud rasvhapete asendamine oomega-6-rasvhapetega (teatud tüüpi küllastumata rasvhape) võib vähendada kardiovaskulaarset riski.
Väikese soolasisaldusega dieedi mõju kardiovaskulaarsetele haigustele on ebaselge. Cochrane'i uuringu tulemusena arvatakse, et väiksema soolasisaldusega dieet on kahjulik südamepuudulikkusega indiviididele, kuid teiste uuringute tulemused on kinnitanud, et liigne soola tarbimine tõstab vererõhku ja põhjustab hüpertensiooni.

Toidulisandid

Uuringute tulemusena ei ole leitud tõendeid, et antioksüdantsed toidulisandid (näiteks E-vitamiin, C-vitamiin) aitaksid ennetada kardiovaskulaarseid haigusi, pigem arvatakse, et need võivad teatud juhtudel olla hoopis kahjulikud. Niatsiin, B3-vitamiini liik, võib olla erandiks, vähendades vähesel määral kardiovaskulaarhaiguste riski. Magneesiumivarude täiendamine organismis alandab kõrget vererõhku. Vaatlusliku uuringu tulemused Jaapani elanikkonna seas tõestasid, et madal magneesiumitase seerumis on seotud unearteri naastude tekkega.

Ravimid

Statiinid on tõhusad ravimid kardiovaskulaarhaiguste ennetamisel, kui varem on esinenud südamehaigusi. Kuna südame- ja veresoonkonnahaigused esinevad meestel suurema sagedusega kui naistel, siis statiinide mõju on paremini nähtav meeste puhul. Neil indiviididel, kellel pole varem esinenud kardiovaskulaarseid haigusi, kuid risk on olemas vastavate riskitegurite esinemise näol, väheneb statiinide tarbimisel tõenäosus haigestuda südame- ja veresoonkonnahaigustesse.

Epidemioloogia

Kardiovaskulaarsed haigused on peamine surmapõhjus maailmas. Hinnanguliselt suri 2008. aastal maailmas kardiovaskulaarhaiguste tagajärjel 17,3 miljonit inimest, moodustades 30% kõigist surmajuhtumitest. Väidetavalt 7,3 miljonit neist surmajuhtumitest põhjustas südame koronaartõbi ja 6,2 miljonit insult. Umbes 9,4 miljonit surmajuhtumit aastas on tingitud kõrgest vererõhust. Umbes 80% südame- ja veresoonkonnahaigustest põhjustatud surmasid leiab aset väikese ja keskmise sissetulekuga riikides. Kardiovaskulaarhaigustesse surevate inimeste arv ühe aasta kohta tõuseb ennustuste kohaselt 2030. aastaks 23,3 miljonini.

Uuringud

Esimesed uuringud kardiovaskulaarsete haiguste kohta tegi 1949. aastal Jerry Morris ja tulemused avaldati 1958. aastal.
Suurt rõhku pannakse põletiku uurimisele, sest see on peamine ateroskleroosi kujunemise põhjus. C-reaktiivne valk on tavaline põletiku marker, mis esineb suuremas kontsentratsioonis neil indiviididel, kellel on risk haigestuda südame- ja veresoonkonnahaigustesse.
Osteoprotegeriin on transkriptsioonifaktor, mis osaleb põletiku regulatsioonis ja on kardiovaskulaarsete haiguste riskitegur.
Mitmete teadusuuringute raames on uuritud ka melatoniini mõju kardiovaskulaarsete haiguste ennetamisel ja ravis. Melatoniin on käbinäärmes sünteesitav hormoon, mis on võimeline alandama üldkolesterooli, LDL-kolesterooli ja HDL-kolesterooli taset rottide vereplasmas. Farmakoloogiliste annuste kohaldamisel on täheldatud ka vererõhu langust. Seega arvatakse, et melatoniin on efektiivne hüpertensiooniravim. Sellegipoolest on vaja enne litsentseerimist teha täiendavaid uuringuid võimalike kõrvaltoimete ja optimaalsete ravimikoguste kohta.